



PARLAMENTUL ROMÂNIEI

CAMERA DEPUTAŢILOR

	           COMISIA JURIDICĂ,

DE DISCIPLINĂ ŞI IMUNITĂŢI
	  Bucureşti, 27. 06.2006
   Nr. P.L.X. 670/2004/2006


R A P O R T
asupra cererii de reexaminare formulată de Preşedintele României
la Legea pentru modificarea şi completarea  Legii nr.188/2000 
 privind executorii judecătoreşti
În conformitate cu prevederile art. 135 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată  cu cererea de reexaminare formulată de Preşedintele României la  Legea pentru modificarea şi completarea  Legii nr.188/2000  privind executorii judecătoreşti, trimisă cu adresa nr.P.L.X.670/2004 din 18 aprilie 2006, înregistrată sub nr.31/ 490 din 19 aprilie 2006. 
Această  lege, adoptată de Camera Deputaţilor şi de Senat, cu respectarea prevederilor art. 75 şi ale art. 76 alin. (1) din Constituţia României, republicată, a  fost transmisă spre promulgare Preşedintelui României la 10 mai 2005.

În conformitate cu dispoziţiile art. 77 alin. (2) din Constituţia României, republicată, Preşedintele României a formulat o cerere de reexaminare  la legea susmenţionată  pentru următoarele considerente: 
1.  Promovarea Legii pentru modificarea şi completarea Legii nr.188/2000 privind executorii judecătoreşti a avut  drept argument existenţa unei disfuncţionalităţi majore în ceea ce priveşte activitatea de executare silită, existenţa unei structuri „monopoliste” a categoriei profesionale a executorilor judecătoreşti al căror număr nu s-a mărit  semnificativ  începând din  anul  2000, precum şi lipsa  de calificare superioară a unui număr mare din totalul executorilor prin continuarea activităţii foştilor executori de stat care nu au studii superioare.                                                           

        Prin modificările aduse la Legea nr.188/2000, se urmăreşte o liberalizare totală a profesiunii de executor judecătoresc, după modelul profesiunii de avocat. În acest sens, s-a prevăzut abrogarea alin.(2) al art.13 din Legea nr.188/2000 privind executorii judecătoreşti, unde se prevede că „numărul executorilor judecătoreşti se stabileşte şi se actualizează anual de ministrul justiţiei, la propunerea Consiliului Uniunii Naţionale a Executorilor judecătoreşti, avându-se în vedere şi numărul executorilor judecătoreşti stagiari care au promovat examenul de capacitate”.
Ca atare, nu este impus nici un standard de calitate printr-un eventual concurs sau examen care ar duce la o triere pe criterii profesionale a celor care ar intra în această profesie. O asemenea soluţie  nu ţine cont de faptul că executorii judecătoreşti sunt şi purtători ai autorităţii de stat, ceea ce face ca funcţia pe care o îndeplinesc să fie una de înaltă responsabilitate publică.
2. Din redactarea pct. 5 al  Legii pentru modificarea şi completarea  Legii nr. 188/2000 privind executorii judecătoreşti rezultă că art.15 lit. g) din Legea nr.188/2000 stabileşte că pot accede în funcţia de executor judecătoresc, fără examen,  toate persoanele care doresc acest lucru şi care fac dovada că au exercitat timp de 6 ani o funcţie juridică de specialitate. Folosirea sintagmei „ funcţie juridică de specialitate” este destul de vagă, iar vechimea de 6 ani impusă de lege este mult prea mică pentru a justifica intrarea  în profesia de executor judecătoresc fără examen.
Deci, se impune ca pentru eficientizarea activităţii de executare şi crearea unui corp al executorilor judecătoreşti profesionişti să se elimine din textul de lege posibilitatea intrării în profesie cu scutire de examen, cu excepţia celor care au îndeplinit funcţia de judecător timp de cel puţin 4 ani de zile.
 

3. Avându-se în vedere competenţa legislativă a Parlamentului, se solicită reexaminarea Legii pentru modificarea şi completarea Legii nr.188/2000 privind executorii judecătoreşti,  sugerându-se,  reformularea punctelor 4 şi 5  ale articolului I din  această lege.   


Senatul, în calitate de primă Cameră sesizată, a respins cererea de reexaminare  formulată de Preşedintele României, în şedinţa din 10 aprilie 2006, ca rămasă fără obiect. 
Potrivit prevederilor art. 61  şi 135 din Regulamentul Camerei Deputaţilor, republicat, Comisia a reluat dezbaterile asupra legii în raport cu  solicitările din cererea de reexaminare, în şedinţa din 27 iunie  2006. 
La dezbateri a participat, în calitate de invitat, doamna Katalin Barbara Kibedi, secretar de stat la Ministerul Justiţiei. 
 

La  şedinţă au fost  prezenţi  15 membri  din cei  26 de  membri ai Comisiei juridice . 

În  urma  dezbaterii  legii, în raport de  motivele invocate în cererea de reexaminare formulată de Preşedintele României,  precum şi de opiniile exprimate de către membrii comisiei, s-a constatat  că cererea  de reexaminare a rămas fără obiect,  pentru următoarele considerente : 
                  - textele propuse prin Cererea de reexaminare  formulată de către Preşedintele României,  cu privire la conţinutul art.13 alin.(2) şi art.15 lit.a) şi g), prevăzute la pct.4 şi 5 ale art. I din Legea transmisă spre promulgare, se regăsesc în cuprinsul Ordonanţei de urgenţă a Guvernului nr.190/2005 pentru realizarea unor măsuri necesare în procesul de integrare europeană, ordonanţă emisă anterior luării în dezbatere a acestei   cereri;
                    - proiectul de lege pentru  aprobarea  Ordonanţei de urgenţă a Guvernului nr.190/2005, depus   de Guvernul României la  Senat, se află, în prezent,  în procedură parlamentară, respectiv, la Camera Deputaţilor, care este Cameră decizională, potrivit art.75 din Constituţia României, republicată.

                       În Ordonanţă de urgenţă a Guvernului, menţionată mai sus, precum şi în Raportul Comisiei juridice referitor la  proiectul de lege pentru aprobarea  acestei ordonanţe  au fost preluate şi celelalte reglementări cuprinse în  art.I din Legea pentru modificarea şi completarea Legii nr.188/2000 privind executorii judecătoreşti, asupra căreia s-a formulat Cererea de reexaminare de către Preşedintele României.       

 

În conformitate cu prevederile art.13 şi 15 din Legea nr.24/2000 privind normele de tehnică legislativă pentru elaborarea actelor normative, în procesul de legiferare trebuie evitată instituirea aceloraşi reglementări în două sau mai multe acte normative.    
În acest  caz, dacă  s - ar aproba Legea pentru  modificarea şi completarea  Legii  nr.188/2000 privind executorii  judecătoreşti (P.L.X 670/2004),  în forma transmisă de la Senat, s-ar produce o dublă reglementare a acestor texte vizate prin două acte normative. 
Faţă de cele menţionate mai sus, membrii Comisiei juridice au  hotărât, cu unanimitate de voturi, să propună plenului Camerei Deputaţilor, atât respingerea Cererii de reexaminare formulată de Preşedintele României, cât şi respingerea proiectului de Lege  pentru modificarea şi completarea  Legii nr.188/2000  privind executorii judecătoreşti, în forma adoptată de Senat, ca rămase fără obiect.           
 
În raport de obiectul şi conţinutul său, ce vizează modificarea unei legi organice, legea face parte din categoria legilor organice.

            PREŞEDINTE,
SECRETAR,
                Sergiu ANDON                                        George BĂEŞU
Consilier 

      Diaconu Dumitra

